Am renunțat la Google: ce servicii foloseam și cu ce le-am înlocuit

În urmă cu ceva ani mi-am setat un obiectiv de a renunța la Google și la serviciile oferite. Din păcate, până de curând am mers pe un fel de mix, iar mai mult lenea și comoditatea de a face ceva în această privință m-au făcut să rămân cu serviciile Google.

Cred că contează mult acest mix între aplicațiile proprietare și cele libere, pentru că este nevoie de o anumită perioadă de acomodare. Altfel, riști să te întorci înapoi și să nu te mai uiți la aplicațiile libere.

Procesul a durat câțiva ani, iar dorința de control asupra datelor și respectul pentru confidențialitate din ultimul timp au făcut ca, începând cu acest an, să renunț la Google.

Mai jos este lista completă a serviciilor Google pe care le-am folosit efectiv și înlocuitoarele pe care le folosesc acum.

Nu este un ghid, este experiența mea personală - cu bune, cu compromisuri și cu câteva excepții inevitabile.

Google Drive = Proton Drive

Am mutat fișierele importante din Google Drive în Proton Drive. Principalul motiv a fost criptarea end-to-end și faptul că Proton are o politică clară orientată spre confidențialitate.

Gmail = domeniu propriu + Thunderbird

Am renunțat complet la Gmail. Am cumpărat un domeniu propriu, mi-am configurat e-mailul și îl accesez local prin Thunderbird (pe PC și Android) și Spark pe iOS.

Avantajul major: e-mailul nu mai este un produs analizat pentru reclame, iar eu am control total asupra lui.

YouTube - încă îl folosesc

Aici nu există încă un înlocuitor complet. Îl folosesc însă mai conștient, cu cont minimal și fără integrare cu restul serviciilor Google.

Google Maps & Waze = Organic Maps

Pentru deplasări și orientare folosesc Organic Maps, care este bazat pe OpenStreetMap și axat pe confidențialitate; nu te urmărește. Este exact ce trebuie.

Google Search = Ecosia

Ecosia este suficient de bun pentru căutările zilnice și are un bonus simpatic: folosește veniturile pentru plantarea de copaci. Important este că nu construiește profiluri de utilizator.

Google Calendar = Proton Calendar

Un calendar simplu, criptat și fără tracking. Nu are toate automatizările Google, dar își face treaba fără să-ți scaneze viața.

Chrome = Firefox

Firefox rămâne alegerea principală. Este open source, configurabil și nu este construit în jurul intereselor de publicitate.

Google News = nimic

Nu mai urmăresc știri zilnice din fluxurile agregate și nici nu accesez direct site-uri de știri. A fost una dintre cele mai simple „dezinstalări” și prima pe care am făcut-o cu ceva timp în urmă. Mai multă liniște, mai puțin zgomot.

Urmăresc câteva bloguri personale prin RSS, cu aplicația Newsflash pe PC, dar site-uri de știri nu mai urmăresc.

Google Photos = Ente

Ente oferă backup criptat pentru fotografii, fără analiză automată a conținutului. Pentru mine, este una dintre cele mai bune alternative existente.

Google Translate = DeepL

DeepL oferă traduceri mai naturale, mai ales pentru texte tehnice sau mai lungi.

Google Docs = Proton Docs

Nu este un înlocuitor complet pentru colaborare intensă, dar pentru documente personale este mai mult decât suficient.

Google Play = F-Droid

F-Droid este sursa principală de aplicații Android, dar folosesc și Google Play, pentru că există aplicații care nu se găsesc în F-Droid - de exemplu, Bitwarden nu există în F-Droid.

Google Keep = Notesnook

Notesnook este simplu, curat și axat pe confidențialitate. Exact ce îmi trebuie pentru notițe zilnice.

Google Contacts - nimic

Nu folosesc un serviciu dedicat. Contactele sunt păstrate local.

Manager de parole = Bitwarden

Google Authenticator = Bitwarden Authenticator

Bitwarden face tot: parole, 2FA, sincronizare între dispozitive. Este open source și oferă criptare.

Android - încă îl folosesc

Sistemul principal este iOS, Android este un sistem de operare secundar.

Aș fi renunțat complet la serviciile Google, însă, din păcate, acest lucru nu se poate, din simplul motiv că nu toate serviciile au un înlocuitor complet. De fapt, există, dar, din păcate, lumea nu le folosește, mai ales când vine vorba de YouTube și Android. Și, după cum ați citit mai sus, restul serviciilor pot fi înlocuite foarte ușor.

Pentru mine, acest proces a însemnat mai multă libertate, mai puțin zgomot și un sentiment real de control asupra datelor mele.

Dacă am omis un serviciu Google, spune-mi în comentarii și îl voi adăuga - dacă într-adevăr l-am folosit.