De ce mulți renunță la Linux după câteva ore și ce greșesc

Citesc des pe internet același tip de postare: cineva instalează Linux, îl folosește câteva ore și ajunge la concluzia că este complicat, prost și o pierdere de timp. Dar după mulți ani de experiență cu ambele sisteme, pot spune cu toată sinceritatea că problema nu este Linux.

Problema este așteptarea cu care vine omul când îl încearcă.

Am început cu un 486 și Windows 95. Știu cum arăta un calculator înainte de plug-and-play, înainte ca lucrurile să fie simple și automate. Și știu, din experiență, că Windows nu a fost ușor de la început. L-am învățat în timp, cu greșeli și cu răbdare.

Din 2012 folosesc Linux ca sistem principal pentru că îmi place, pentru că este stabil și pentru că în acea perioadă Windows nu era așa bun cum este acum. Am avut multe probleme cu Linux, așa cum am avut și cu Windows. Dar asta nu m-a făcut să renunț, m-a făcut să învăț și mai multe.

Când cineva se plânge că Linux îl obligă să folosească terminalul și că asta este inacceptabil, am o singură întrebare: te-ai născut știind să folosești Windows?

Bineînțeles că nu. L-ai învățat în timp, probabil cu ajutorul altora, probabil cu greșeli pe care acum le-ai uitat de mult. Din păcate, majoritatea uită cât de greu a fost să învețe ceva.

Linux are și el o perioadă de învățare. Orice sistem nou are. Chiar și trecerea de la Windows 7 la Windows 8 a enervat milioane de oameni, exact din același motiv: lucrurile arătau și funcționau altfel decât știau ei.

Linux nu este Windows cu alt fundal pe desktop

Aceasta este greșeala pe care o face aproape oricine care vine din Windows. Linux este un sistem diferit, gândit diferit, construit diferit. Când îl instalezi și te aștepți să funcționeze exact ca Windows, te pregătești singur pentru dezamăgire.

Wine nu rezolvă magic orice program de Windows. Docker se instalează altfel. Gestionarea programelor funcționează altfel. Parola cerută la instalarea unor aplicații există pentru că Linux ia securitatea în serios.

Acestea nu sunt defecte. Sunt alegeri făcute intenționat, cu motive bune în spate.

Înțeleg că nu toată lumea vrea să aloce timp pentru a învăța un sistem nou. Dacă în Windows îți faci treaba fără probleme, nu ai niciun motiv să treci la Linux.

Dar atunci să fim sinceri: nu înseamnă că Linux este prost, ci că tu nu ești dispus să treci printr-o perioadă de adaptare. Și asta este în regulă, nimeni nu te obligă.

Fiecare cu ce i se potrivește

Dacă nu îți place Linux, nu îl folosești. Atât de simplu. Windows este un sistem funcțional, nu pot spune că este bun, dar dacă îți faci treaba cu el și te simți bine cu el, este perfect normal.

Ceea ce mă deranjează este altceva: ideea că Linux este defect pentru că nu se comportă ca Windows. Sunt sisteme diferite, nu unul mai bun și unul mai prost. Fiecare are avantajele și dezavantajele lui.

Linux îți oferă stabilitate, securitate și control. Dar îți cere să înveți lucruri noi și să renunți la așteptarea că totul va fi la fel ca pe Windows.

Vrei să folosești Linux? Atunci, vino cu curiozitate, nu cu pretenții. Acceptă că vei învăța lucruri noi. Caută programe alternative pentru ce foloseai pe Windows, în loc să te aștepți că Wine va rezolva totul. Și dă-i timp - nu câteva ore, ci câteva săptămâni.

Dacă după o perioadă tot nu îți place, perfect. Nu ești obligat să îl folosești și treci înapoi la Windows.

Dar nu condamna un sistem de operare întreg după câteva ore petrecute cu el, așteptând să se comporte exact ca altceva. Nu ar fi corect față de nimeni și față de nimic.