De ce am rugat pe cineva să-și mute întrebarea de pe Facebook pe forum

Recent, pe un grup de Facebook, cineva a scris că întâmpină mai multe probleme cu Linux - aceleași dificultăți pe care le-a experimentat atât pe Zorin OS, cât și pe Fedora. Cred că am soluția pentru problemele lui, dar l-am rugat să posteze întrebarea pe forumul linuxromania.ro și i-am promis că îi voi răspunde acolo.

Știu că pare că vreau doar să fac trafic pe forum, dar nu aceasta a fost intenția mea. Motivul real este mult mai profund: vreau să îi fac pe oameni să renunțe la serviciile centralizate care colectează extrem de multe date despre ei.

Gândiți-vă la asta: dacă ai început deja să folosești programe open source și libere, de ce să nu faci pasul următor și să începi să folosești și servicii online axate pe confidențialitate și care respectă drepturile omului? Este o chestiune de consecvență și de valori.

Răspunsul la întrebarea lui îl va primi oricum, doar că nu pe Facebook. O să îl postez atât pe forum, cât și pe wiki, astfel încât să fie accesibil tuturor și să ajute și alți oameni care se confruntă cu aceleași probleme.

Sper că oamenii vor înțelege acest lucru. Nu este vorba despre elitism sau despre a complica lucrurile intenționat. Este vorba despre a fi congruent cu valorile care ne-au determinat să alegem Linux în primul rând - libertatea, transparența și respectul pentru datele noastre personale.