Donația un obiectiv personal

Recent am făcut o donație de 5 dolari către proiectul Linux Mint. Știu că nu este o sumă mare, nu schimbă peste noapte direcția unui proiect, dar pentru mine este un gest important și asumat. Linux Mint este una dintre distribuțiile pe care le respect.

Folosesc Linux de ani buni, testez distribuții, mai scriu din când în când despre ele, le recomand altora și le folosesc zilnic. La un moment dat, mi s-a părut corect să nu fiu doar consumator. Donația aceasta a fost și este un „mulțumesc” concret pentru munca depusă de dezvoltatori.

Un obiectiv personal pentru 2026

Începând cu 2026, mi-am propus ceva simplu, dar constant: să fac o mică donație lunară către proiecte open source, în special către cele care pun accent real pe confidențialitate și securitatea utilizatorului.

Nu vor fi sume mari. Dar tocmai asta este ideea. Continuitatea contează mai mult decât o donație mare, făcută o singură dată. Pentru multe proiecte open source, câțiva dolari pe lună, veniți de la mai mulți utilizatori, pot însemna:

servere plătite la timp

timp alocat dezvoltării în loc de locuri de muncă paralele

documentație mai bună

mai puțin stres pentru echipe mici

De ce sunt importante donațiile către open source

Există o percepție greșită că „dacă e gratis, nu are nevoie de bani”. În realitate, open source nu înseamnă fără costuri. Înseamnă doar că modelul de finanțare este diferit.

Majoritatea proiectelor sunt menținute de echipe mici, voluntari și/sau oameni care lucrează seara sau în weekend.

Fără donații, multe proiecte fie stagnează, fie dispar. Iar când dispar, pierdem alternative reale la programe comerciale, pline de tracking și prețuri exorbitant de mari.

Donația nu înseamnă doar bani

Un lucru foarte important: a dona nu înseamnă doar a oferi bani.

Contribuția poate lua multe forme:

cod - funcții noi, mici îmbunătățiri sau defecte rezolvate

traduceri - extrem de importante pentru accesibilitate

documentație - ghiduri, tutoriale sau explicații clare

rapoarte de defecte bine documentate

promovare - articole, recomandări și discuții oneste

feedback real, nu doar critici aruncate

Chiar și simplul fapt că vorbești despre un proiect, îl recomanzi și explici de ce merită folosit este o formă de susținere.

Un gest mic, un mesaj clar

Donația mea de 5 dolari către Linux Mint nu este despre sumă. Este despre mesaj. Despre ideea că munca bine făcută merită susținută și că open source nu supraviețuiește din aplauze.

Dacă folosim zilnic un program liber, sigur există măcar un proiect care merită câțiva bănuți pe lună sau câteva ore de contribuție. Iar dacă mai mulți am face acest lucru constant, ecosistemul open source ar fi mult mai sănătos.

Pentru mine, acesta este un pas mic, dar asumat. Și nu va fi ultimul; puteți vedea aici proiectele la care donez în fiecare lună.