Dacă mâine se închid Facebook, Google și restul, pe mine nu mă afectează

În ultimele zile am văzut tot mai des scenarii despre ce s-ar întâmpla dacă marile companii americane ar fi blocate în Europa. Facebook, Instagram, WhatsApp, Gmail, LinkedIn, Microsoft etc. - pentru mulți ar fi un mare dezastru digital. Pentru mine, însă, ar fi doar o știre.

Recent am început să ies din acest ecosistem numit USA și din serviciile proprietare. Vedeți articolele despre acest subiect aici și aici.

Am renunțat deja la marile platforme

De ceva timp am început să închid conturi și să mă desprind de serviciile centralizate:

am renunțat la Google, cu excepția lui YouTube;

contul de Microsoft l-am șters, am rămas doar cu GitHub;

contul de Telegram este deja șters - multă lume crede că este axat pe confidențialitate, dar nu este așa;

alte servicii urmează să fie închise în perioada următoare.

Nu am renunțat la aceste servicii doar dintr-un impuls de moment; a fost un proces gradual, gândit, cu alternative pregătite din timp.

De ce nu m-ar afecta o astfel de interdicție

Dacă mâine aceste companii și-ar închide porțile pentru Europa, activitatea mea ar continua aproape normal. Motivul este simplu: nu mai depind de ele pentru lucrurile esențiale.

nu îmi țin datele critice într-un cloud proprietar;

nu depind de rețele sociale centralizate pentru comunicare;

nu sunt blocat într-un singur furnizor sau ecosistem.

Am ales să merg într-o direcție care, din punctul meu de vedere, este mai sănătoasă pe termen lung: soluții open source, unde codul este transparent și controlul rămâne la utilizator; platforme federate, parte din fediverse, care nu depind de o singură companie sau server; și servicii europene, supuse legislației UE și mai atente la protecția datelor.

Nu spun că este drumul cel mai ușor. Nu este. Uneori este mai incomod, alteori presupune să înveți lucruri noi sau să renunți la „confortul” oferit de giganții tech. Dar este un drum care oferă libertate, control și independență.

Concluzie

Pentru mulți, închiderea marilor platforme ar fi un șoc și un dezastru. Pentru mine, ar fi doar confirmarea că am făcut o alegere corectă la timp.

Nu aștept ca cineva să închidă robinetul ca să caut alternative. Le-am căutat deja.